IэщIагъэм трагъэгушхуэ
Туризмэм и дунейпсо махуэр, фокIадэм и 27-р, гукъинэжу, гъэщIэгъуэну щагъэлъэпIащ Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым. ЕджапIэм и пресс-IэнатIэм хъыбар къызэрыдигъэщIамкIэ, а махуэм университетым кърагъэблэгъащ республикэм и курыт школхэм я класс нэхъыжьхэм щеджэ ныбжьыщIэхэри.
«Туризм», «Гостиничное дело» IэщIагъэхэм хуеджэ студентхэм махуэшхуэм кърихьэлIахэм папщIэ Iуэхугъуэ хьэлэмэт куэду зэхэт программэ ягъэхьэзырат. Абы къызэщIиубыдэрт лекцэ купщIафIэхэр, зэпеуэ зэмылIэужьыгъуэхэр, мастер-класс гъэщIэгъуэнхэр, саугъэт зэхуэмыдэхэр. Университетым и студентхэми хьэщIэхэми а махуэм къащIащ туризмэм епха Iуэхугъуэ хьэ- лэмэт куэд. Апхуэдэхэт, къапщтэмэ, нэгузыужь ежьахэр зекIуэм Iэмалыншэу зыщыхуеинкIэ хъунухэм щыгъуазэ щIыныр, палаткэхэр зэрыгъэувыпхъэмрэ кIапсэхэр зэрызэрадзэ щIыкIэхэмрэ епха Iуэхугъуэхэр. Зэпеуэхэм жыджэру хэтахэм, абы щытекIуахэм саугъэт зэмылIэужьыгъуэхэмкIэ яхуэгуэпащ зэхыхьэм и къызэгъэпэщакIуэхэр. Апхуэдэуи ерыскъы Iэнэхэр къыхуащтащ.
— Туризмэм епха IэщIагъэ къыхэфхмэ, ди щIыналъэ дахащэм и щIыуэпсым и зэхэлъыкIэм щыгъуазэ фыхуэхъунущ, апхуэдэуи абыкIэ гушхуэныгъэ куэд вгъуэтынущ, — ныбжьыщIэхэм захуигъа-зэу жиIэрт КъБКъУ-м и Социально-гу- манитар институтым и унафэщI Тэмазэ Муслъим, а IэщIагъэм хуеджэну школакIуэхэр тригъэгушхуэу.
Абы и псалъэхэр диIыгъыу, ныбжьыщIэхэм гуапэу захуигъэзащ университетым еджапIэ нэхъыщхьэм щIэтIысхьэным хуэгъэхьэзырынымкIэ и къудамэм и пашэ КIэрашэ Оксанэ. Абыи школакIуэхэр къыхуриджащ махуэшхуэр зыхуэгъэпса IэщIагъэр гъащIэ гъусэ ящIыну.
КЪАРДЭН Маритэ.
